จิทัศ ศรสงคราม

ร้อยเอก จิทัศ ศรสงคราม (เกิด 6 สิงหาคม พ.ศ. 2517) เป็นสถาปนิกและนักธุรกิจอสังหาริมทรัพย์ชาวไทย เป็นบุตรคนเดียวของสินธู ศรสงคราม กับท่านผู้หญิงทัศนาวลัย ศรสงคราม และเป็นพระนัดดาเพียงคนเดียวในสมเด็จพระเจ้าบรมวงศ์เธอ เจ้าฟ้ากัลยาณิวัฒนา กรมพระนราธิวาสราชนครินทร์ บดินทรเชษฐภคินี เป็นพระภาคิไนยในพระบาทสมเด็จพระปรเมนทรมหาอานันทมหิดล พระอัฐมรามาธิบดินทร และพระบาทสมเด็จพระมหาภูมิพลอดุลยเดชมหาราช บรมนาถบพิตร

 ประวัติ 
 ชีวิตตอนต้น 
จิทัศเกิดเมื่อวันที่ 6 สิงหาคม พ.ศ. 2517 ที่ประเทศสวิตเซอร์แลนด์ เป็นบุตรชายคนเดียวของสินธู ศรสงคราม กับท่านผู้หญิงทัศนาวลัย ศรสงคราม (สกุลเดิม รัตนกุล เสรีเริงฤทธิ์) มารดาเป็นพระธิดาเพียงคนเดียวของสมเด็จพระเจ้าบรมวงศ์เธอ เจ้าฟ้ากัลยาณิวัฒนา กรมพระนราธิวาสราชนครินทร์ บดินทรเชษฐภคินี

จิทัศสำเร็จการศึกษาระดับปริญญาโทสาขาวิชาสถาปัตยกรรมศาสตร์ มหาวิทยาลัยโคลัมเบีย รัฐนิวยอร์ก สหรัฐ

 สมรส 
จิทัศสมรสกับเจสสิก้า มิกเคลิช สุภาพสตรีลูกครึ่งไทย-สวิตเซอร์แลนด์ อดีตนักแสดง และเป็นบุตรสาวของอังคนา ลุลิตานนท์ นักธุรกิจด้านส่งออกผ้าไหมไทย ในการนี้สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินเป็นการส่วนพระองค์ในงานฉลองมงคลสมรส ณ  ห้องออเธอร์เลานจ์ โรงแรมแมนดาริน โอเรียนเต็ล เมื่อวันที่ 5 มิถุนายน พ.ศ. 2553 พร้อมพระราชทานพรแก่คู่บ่าวสาวว่า  ขอให้มีความสุขในการครองเรือน และมีชีวิตคู่ยืนยาว รักกันตลอดไป ทั้งสองมีบุตรด้วยกัน 3 คน ได้แก่ เจอริก้า พรวรี ศรสงคราม (เกิด พ.ศ. 2555) เจย์ลาณี่ย์ ศรสงคราม (เกิด พ.ศ. 2558) และเจย์ลีน่า ศรสงคราม (เกิด พ.ศ. 2558)

 การทำงาน 
จิทัศเคยรับราชการทหารสังกัดสำนักโยธาธิการ สำนักงานปลัดกระทรวงกลาโหม เป็นทหารนอกราชการสังกัดกองทัพบก ครั้นเมื่อวันที่ 7 มกราคม พ.ศ. 2551 มีพระบรมราชโองการโปรดเกล้าฯ แต่งตั้งให้เขาเป็นราชองครักษ์พิเศษ และวันที่ 13 ตุลาคมปีเดียวกัน มีพระบรมราชโองการโปรดเกล้าฯ แต่งตั้งเป็นนายทหารพิเศษ ประจำกรมทหารราบที่ 1 มหาดเล็กรักษาพระองค์

จิทัศดำรงตำแหน่งเป็นกรรมการมูลนิธิสมเด็จพระพันวัสสาอัยยิกาเจ้า ดำรงตำแหน่งเป็นผู้จัดการตลาดบองมาร์เช่ และเป็นที่ปรึกษามูลนิธิเพื่อสถาบันราชานุกูล ในพระอุปถัมภ์ฯ นอกจากนี้ยังดำรงตำแหน่งเป็นกรรมการผู้จัดการบริษัท รัจนาการ แมเนจเม้นท์ จํากัด

จิทัศเป็นผู้ออกแบบตกแต่งภายใน ร้านภูฟ้า สาขาบอง มาร์เช่ และเป็นผู้ออกแบบและควบคุมการก่อสร้างอาคารสำนักงานมูลนิธิเพื่อสถาบันราชานุกูล ในพระอุปถัมภ์ฯ แล้วเสร็จเมื่อ พ.ศ. 2558

 เกียรติยศ 

 เครื่องราชอิสริยาภรณ์ 
ราชกิจจานุเบกษา, ประกาศ เรื่อง พระราชทานเครื่องราชอิสริยาภรณ์จุลจอมเกล้า, เล่ม ๑๓๔ ตอนที่ ๕๗ ข หน้า ๑, ๒๕ ตุลาคม ๒๕๖๐
ราชกิจจานุเบกษา, ประกาศสํานักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย, เล่ม ๑๒๕ ตอนที่ ๑๖ ข หน้า ๑, ๑๔ ธันวาคม ๒๕๕๑
ปรากฏในภาพขณะอัญเชิญเครื่องทองน้อย ในพระราชพิธีพระราชทานเพลิงพระศพกรมหลวงนราธิวาสราชนครินทร์

 ยศทหาร 
 ร้อยเอก (7 มกราคม พ.ศ. 2551)

 พงศาวลี 

 อ้างอิง 

หมวดหมู่:สถาปนิกชาวไทย
หมวดหมู่:ทหารบกชาวไทย
หมวดหมู่:ร้อยเอก
หมวดหมู่:สมเด็จเจ้าฟ้าฯ กรมพระนราธิวาสราชนครินทร์ บดินทรเชษฐภคินี
หมวดหมู่:บุคคลจากโรงเรียนสาธิตแห่งมหาวิทยาลัยเกษตรศาสตร์
หมวดหมู่:ผู้ได้รับเครื่องราชอิสริยาภรณ์ จ.ช.
หมวดหมู่:ผู้ได้รับเครื่องราชอิสริยาภรณ์ ม.ว.ม.
หมวดหมู่:ผู้ได้รับเครื่องราชอิสริยาภรณ์ ต.จ.ว.
หมวดหมู่:สกุลศรสงคราม
หมวดหมู่:ราชสกุลมหิดล
หมวดหมู่:สกุลรัตนกุล เสรีเริงฤทธิ์
หมวดหมู่:ราชองครักษ์พิเศษ